Tragedy of the Acacia Kingdom

Tragedy of the Acacia Kingdom ;(โศกนาฏกรรมแห่งอาณาจักรอเคเซีย) คือ โศกนาฏกรรมอันเป็นจุดเริ่มต้นของชนวนในการกวาดล้างแม่มดของอาณาจักรอเคเซีย นับเป็นเหตุการณ์ประวัติศาสตร์ของมนุษย์ที่ได้กระทำต่อแม่มด

Description
โศกนาฎกรรมนี้เริ่มขึ้นเมื่อหลายร้อยปีก่อน เมื่อแม่มดนิรนามตนหนึ่งปรากฏตัวขึ้นเพื่อขอความช่วยเหลือจากกษัตริย์แห่งอเคเซีย แม่มดได้เอ่ยปากขอบางสิ่งโดยไม่ทราบจุดประสงค์ พระองค์ไม่ได้รับปากจะช่วยเหลือแม่มดแต่ก็ไม่ได้ทำร้ายแม่มดตนนั้น เพราะเห็นว่าคำขอนั้นคงเกินกว่าที่มนุษย์จะกล้ารับปาก ทว่าพระธิดาของกษัตริย์กลับตกปากรับคำขอของแม่มด และเมื่อเวลาผ่านไปแม่มดก็ยังไม่ได้ในสิ่งที่ตนต้องการ จึงได้ถามไถ่กับพระธิดา  และเมื่อพระธิดาสารภาพว่าไม่อาจทำตามสิ่งที่แม่มดปรารถนาได้  เมื่อได้ยินดังนั้นแม่มดก็พิโรธและได้มอบคำสาปร้ายให้กับพระธิดา

"ราตรีทั้งเจ็ดจงเป็นพยานแก่การลงทัณฑ์อันสูงส่ง ผืนน้ำและแผ่นดินจะมิอาจต่อกร  ตราบเท่าวินาทียังคงเคลื่อนไปคำสาปร้ายจะไม่อาจลบล้าง  แม้แลกด้วยชีวีทั้งมวลก็ไม่เสื่อมคลาย  แม้ถูกรักษาก็ไม่อาจฟื้นคืน...ราตรีเอ๋ย  จงกลืนกินความฝันนั้น  กักขังผู้ล่วงล้ำไม่ให้ได้พบเจอแสงตะวัน  ปิดประตูแห่งความหวังลงตลอดกาล"

คำสาปร้ายนั้นส่งผลให้พระธิดาหลับใหลในฝันร้ายที่ไม่อาจตื่นขึ้น แม้กระนั้นจนกว่าจะถอนคำสาปได้พระองค์ก็จะมีชีวิตอยู่โดยติดอยู่ในความฝันราวกับคนตายที่ไม่อาจตายได้ เมื่อเรื่องนี้ทราบถึงกษัตริย์พระองค์ก็ได้อ้อนวอนให้แม่มดถอนคำสาปให้ แต่แม่มดปฏิเสธและจากไป ทำให้กษัตริย์ทรงกริ้วและได้พยายามหาทางถอนคำสาปให้กับพระธิดา พระองค์ขอความช่วยเหลือจากแม่มดรอบๆอาณาจักร  แต่ก็ไม่มีแม่มดตนใดอาจถอนคำสาปได้เพราะพลังนั้นยิ่งใหญ่เกินกำลัง  นั่นทำให้กษัตริย์ยิ่งโกรธแค้นและตัดสินใจแก้แค้นให้กับพระธิดา ด้วยการตามล่าแม่มดผู้ก่อเรื่อง และกวาดล้างแม่มดทั้งหมดโดยไม่สนใจความถูกผิด พร้อมกล่าวหาใส่ร้ายเหล่าแม่มดอย่างไร้มูลความจริง  ฝ่ายแม่มดก็ไม่ยอมถูกล่าอยู่ฝ่ายเดียวจึงพยายามปกป้องตนเอง แต่กำลังทหารของอเคเซียมีมากกว่าทำให้แม่มดหลายตนล้มตายจากเหตุการณ์ในครั้งนี้

นั่นคือจุดเริ่มต้นของโศกนาฏกรรมที่ก่อกำเนิดเป็นสงครามระหว่างแม่มดและเหล่ามนุษย์ ในชื่อ 'สงครามสีน้ำเงิน'

Trivia

 * คาน่อน (ดาเรนก้า) เคยลองถอนคำสาปให้แล้ว แต่กระทั่งพลังของโคเซียก็ไม่สามารถช่วยอะไรได้ เธอเคยพูดไว้ว่า  คำสาปนี้ไม่ใช่คำสาปธรรมดา แต่เป็นคำสาปที่กลั่นมาจากความรู้สึกที่แท้จริง ทำให้มันทรงอำนาจมากกว่าคำสาปปกติ
 * จนถึงปัจจุบันก็ยังไม่มีใครทราบว่าแม่มดที่มอบคำสาปแก่พระธิดาคือใคร หรือชื่ออะไร แต่มนุษย์ได้เรียกขานแม่มดตนนั้นด้วยอีกชื่อว่า 'แม่มดตราบาป'
 * คำสาปนั้นภายหลังถูกเรียกว่า Dehioscelix (คำสาปราตรีต้องห้าม)